《顾晴沙先生诗冢歌》
清代·张云璈

君不见万山下沈石一片，当时谁识征南面。千年而后或在山，陵谷从来有迁变。

又不见唐求山人一个瓢，贮以诗稿江中抛。为祝斯文不沈没，得者自识吾心劳。

从古名心不肯死，姓氏长教堆故纸。骨虽已朽力可争，所志区区只在此。

晴沙观察操选政，隐然以诗为性命。对此如逢桑梓恭，采来似奉輶轩令。

选诗既毕还梓诗，梓之不尽终有遗。录取精华置糟粕，其诗自在当听之。

欲将剩稿投水火，素斋居士言不可。请从刘蜕文冢例，藏以玄宫位置妥。

一抔黄土函精英，深山夜黑风雨惊。青磷熠熠来相迎，冷光闪烁如有声。

如有声，不能语。多年故鬼小于黍，彳亍寒空泪如雨。

吁嗟乎，文字潜幽气不灭，浆酒寒浇心尚热。请看一字二字间，犹是千痕万痕血。

我闻嘉会惜未逢，今请一言陈贾公。昔人有诗集，曾藏佛寺中。

何不将此置之龙光塔，呵护仗彼诸天功。旃檀香辟蟫蠹走，波罗巾拂煤炱封。

安知五十八卷无人续，来补先生所不足。不教沧海有遗珠，更遣蓝田还种玉。

沙中再拣几番金，椽外时逢一枝竹。但令死作焰如虹，莫便生将剑埋狱。

我愿告君速开圹，定有精光一齐放。得书不比汲郡人，发丘且学中郎将。

作者简介：张云璈，字仲雅，钱塘人。乾隆庚寅举人，官湘潭知县。有《简松草堂集》。